'Die ANC moet die verkiesing wen' | Netwerk24
Deur Jan-Harm van Helsdingen, Universiteit Stellenbosch 25 Maart 2019 10:19
Jan-Harm van Helsdingen.
Verkiesings was die afgelope 20 jaar vervelige affêres vir jong mense in Suid Afrika.
Daar was geen van die opwinding van die 1994- of 1998-verkiesings wat toe nog heeltemal nuut was nie.
Mense het gewoond geraak aan hul reg om te stem. Daar was geen vraag oor wie as oorwinnaar uit die stryd gaan tree nie.
Daar was geen werklike mededinging nie. Alles rondom ’n verkiesing was ’n gegewe. Een verkiesing. Een party wat saak maak. Een wenner. En dit is vandag nog presies dieselfde.
Ou beloftes en argumente
Verkiesings is vir baie mense net ’n kwessie van net weer dieselfde beloftes hoor, weer dieselfde redes hoor om nie vir ’n ander party te stem nie en weer eens dieselfde kruisie op dieselfde plek te trek.
Daar is dieselfde ou argumente wat oor en oor gevoer word. “Die DA gee net redes om nie vir ANC te stem nie en gee geen redes om vir die DA self te stem nie”. “Die ANC dryf die land in die grond in”. “Die VF+ is ’n wit organisasie wat net omgee vir wit mense”. Ons almal het al elkeen van hierdie argumente gehoor.
Die ANC sal daarna in elk geval loshande wen, die DA sleg tweede kom en die ander partye sal nie regtig ’n indruk maak nie.
En daar is tegnies niks fout met hierdie feite nie. Die verkiesings word demokraties gehou en kan altans beskou word as ’n steunpilaar van die nuwe en beter Suid-Afrika.
Die Suid-Afrikaanse ekonomie het die afgelope tien jaar ernstig verswak. Maatskaplike dienste is nie op standaard nie. Ondernemings besit deur die staat soos Eskom en SAL is diep in die pekel. Dit alles ligtelik gestel…
Dit is egter baie duidelik dat die ANC ’n monopolie het as dit kom by die verkiesings in ons land.
Hy is en sal altyd die party wees wat hierdie land gered het uit die absolute chaos van apartheid.
Hy is en sal altyd die party wees wat seker gemaak het dat elke mens teen wie gediskrimineer was dieselfde regte as die wittes bekom.
En as ’n jong Suid-Afrikaner, is ek uiters dankbaar vir hierdie feite. Uiters dankbaar. Maar as ’n jong Suid-Afrikaner verstaan ek ook dat dinge nie kan aanhou soos wat dit nou doen nie.
En ek gaan stem, ja. Ek gaan my grondwetlike reg uitoefen. Maar op die ou end is dit nie wat saak maak nie. Nie in Suid-Afrika in hierdie stadium nie.
Veral as ’n mens die maatskaplike situasie en die konteks van die land in ag neem. Want steeds bly die feit staan dat die ANC gaan aanhou wen. Met twee derdes van die stemme of nie. Hy gaan in beheer bly.
Dit is geen opsie nie
Dit is hoogtyd om te besef dat die oplossing nie is dat iemand anders beheer neem nie. Niemand anders gaan dit regmaak nie. Nie die DA nie, nie die VF+ nie, nie die IVP nie en ongelukkig beslis nie die EFF nie.
Hierdie opsies is nie eers opsies nie. Hierdie partye het nie Suid-Afrika gered soos wat die ANC het nie. Hierdie partye kan nie eers kompeteer nie. Hierdie partye sal nooit op dieselfde vlak as die ANC wees in die oë van Suid-Afrikaners nie.
Die enigste en beste opsie is dat die ANC die beheer neem. Om sy foute reg te maak. Om sy verantwoordelikheid na te kom teenoor die land. Om, in mooi Afrikaans, sy sokkies op te trek. Makliker gesê as gedaan?
Natuurlik. Maar dit is hier waar ons as jong Suid-Afrikaners inkom. Dit is ons werk om uit die afgelope 15 jaar se foute te leer en ons eie Suid-Afrika te bou.
Dit is nie die ANC of die DA of die EFF wat hierdie land gaan red nie. Dit is ons, die mense van Suid-Afrika.
Of ons as jong mense hierdie verantwoordelikheid gaan aanvaar, hang net van ons af.
'Hoor my gebed, Here, ek wil stem'
'Verantwoordbaarheid: Kom ons heg menslikheid aan die woord'
'Verandering in SA gaan nie in my leeftyd gebeur nie'